Ek het al dikwels in die verlede in my rubrieke verwys na die Matrjosjka, of die Russiese ineenpassende poppe, want ek vind dit ’n baie gepaste analogie om aan te toon hoe beleggingsprodukte en hul koste werk.
Soos die beskrywing aandui, is ’n Matrjosjka ’n stel klein tot groot hol houtpoppe waar elke kleiner pop in die stel binne ’n groter pop pas.
Dit is om dié rede dat jy heeltemal seker moet wees dat jy die regte produk kies wanneer jy uiteindelik op die punt staan om dit te doen. ’n Koppelbeleggingsdiensverskaffer (Lisp) funksioneer baie soos ’n Matrjosjka-pop. Dit bied toegang tot ’n verskeidenheid beleggingsprodukte en fondse onder een dak.
Jy kan ook in ’n verskeidenheid produkte belê, soos beleggingsplanne, uittree-annuïteite, uitkeerpolisse, bewaringsfondse en lewensannuïteite deur gebruik te maak van ’n enkele Lisp, in die fondse van jou keuse. Hoewel Lisps oor die jare goedkoper en eenvormiger geword het, bly dit belangrik om jou huiswerk te doen as jy die regte een wil kies.
1. Die gepubliseerde koste is nie noodwendig wat jy betaal nie. Jy kan uiteindelik dalk minder betaal, afhangend van verskeie faktore.
2. Lisp A mag ’n laer jaarlikse tariefstruktuur hê as Lisp B, maar as dieselfde onderliggende beleggings ’n hoër jaarlikse tariefklas op die een platform as op die ander het, mag jy op die ou einde hoër kostes hê as jy net fokus op die Lisp se tariefstruktuur.
3. Daar is nie noodwendig ’n verband tussen die getal fondse wat op ’n spesifieke Lisp beskikbaar is en die platformkoste nie. ’n Breukdeel van ’n persentasiepunt hier of daar klink dalk nie soos veel nie, maar dit is nie noodwendig die geval nie – want opbrengste word met die verloop van tyd saamgestel.
Met die verloop van tyd sal ’n verskil in koste tot ’n verskil in opbrengste lei, en dit kan ’n impak op jou netto wins hê, soos die tabel toon. Daar is natuurlik baie meer oorwegings wanneer jy die regte belegging op die regte platform kies, en koste moet nie die enigste faktor wees wat jou laat besluit nie. Lisps bied ook ander voordele en, alles in ag genome, moet jy heeltemal tevrede wees met jou verskaffer en die diens wat hy bied.
Jy kan dalk besluit dat ’n breukdeel van ’n persentasiepunt vir jou die moeite werd is as dit vir jou later ’n beter ervaring en meer keuses bied. Die punt is dat wanneer jy besluit om jou poppe die een binne die ander te plaas, moet jy verstaan wat die totale koste is en hoe dit waarskynlik jou totale beleggingsopbrengs uiteindelik sal beïnvloed.